Návrh SMERNICA RADY ktorou sa upravuje smernica 2012/27/EÚ o energetickej efektívnosti z dôvodu pristúpenia Chorvátska /* COM/2013/0113 final - 2013/0068 (NLE) */





DÔVODOVÁ SPRÁVA 1. KONTEXT NÁVRHU Tento návrh smernice Rady, ktorou sa upravuje smernica 2012/27/EÚ o energetickej efektívnosti, je nevyhnutný z dôvodu nadchádzajúceho pristúpenia Chorvátskej republiky k Európskej únii. Všetky členské štáty Európskej únie a Chorvátska republika podpísali zmluvu o pristúpení Chorvátskej republiky k Európskej únii[1] v Bruseli 9. decembra 2011. V článku 3 ods. 3 zmluvy o pristúpení sa ustanovuje, že zmluva nadobudne platnosť 1. júla 2013 za predpokladu, že všetky ratifikačné listiny budú uložené pred týmto dňom. Článok 3 ods. 4 zmluvy o pristúpení Chorvátskej republiky umožňuje inštitúciám Únie prijať pred pristúpením opatrenia, ktoré sú uvedené okrem iného v článku 50 aktu o podmienkach pristúpenia Chorvátskej republiky[2]. Tieto opatrenia nadobudnú účinnosť iba za podmienky a dňom nadobudnutia platnosti zmluvy o pristúpení. V článku 50 aktu o pristúpení sa ustanovuje, že ak si akty inštitúcií prijaté pred pristúpením vyžadujú úpravy z dôvodu pristúpenia, pričom nevyhnutné úpravy neboli uvedené v uvedenom akte alebo v jeho prílohách, Rada alebo Komisia (ak boli pôvodné akty prijaté Komisiou) prijme potrebné akty. Tento návrh sa vzťahuje na smernicu Európskeho parlamentu a Rady 2012/27/EÚ z 25. októbra 2012 o energetickej efektívnosti, ktorá si vyžaduje technickú úpravu z dôvodu pristúpenia Chorvátska. Údaje o energetickej spotrebe na rok 2020 uvedené v smernici o energetickej efektívnosti sa vzťahujú na EÚ-27. Pristúpením Chorvátska sa údaje o energetickej spotrebe aktualizujú, aby zohľadňovali stav v 28 krajinách. Vzhľadom na to, že táto aktualizácia je založená na rovnakých príslušných údajoch z energetických modelov, možno ju považovať za technickú úpravu. Tento návrh nie je súčasťou balíka návrhov COM(2013) 51 až COM(2013) 63, ktorý Komisia predložila Rade dňa 8. februára 2013. Balík návrhov COM(2013) 51 až COM(2013) 63 sa vzťahoval len na technické úpravy vo vzťahu k acquis, ktoré boli uverejnené v Úradnom vestníku Európskej únie do a vrátane 1. septembra 2012. V smernici 2012/27/EÚ[3] sa od členských štátov vyžaduje, aby stanovili indikatívne národné ciele energetickej efektívnosti, pričom by členské štáty mali zohľadniť spotrebu energie v Únii v roku 2020[4]. Vzhľadom na pristúpenie Chorvátska je potrebná technická úprava údajov o predpokladanej energetickej spotrebe v Európskej únii v roku 2020 tak, aby odrážali skutočnosť 28 členských štátov EÚ. Prognózy z roku 2007 uvádzali primárnu energetickú spotrebu v roku 2020 v objeme 1842 Mtoe pre 27 členských štátov EÚ. Rovnaké prognózy uvádzajú primárnu energetickú spotrebu v roku 2020 v objeme 1853 Mtoe pre EÚ-28 vrátane Chorvátska. Výsledkom zníženia o 20 % je objem 1483 Mtoe v roku 2020, t. j. zníženie o 370 Mtoe v porovnaní s prognózami. Táto čisto technická úprava je potrebná na to, aby smernica 2012/27/EÚ mohla byť uplatňovaná v Chorvátsku. 2. VÝSLEDKY KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU Keďže tento návrh je čisto technickej povahy a nevyžaduje si žiadne politické rozhodnutia, konzultácie so zainteresovanými stranami ani posúdenia vplyvu neboli potrebné. 3. PRÁVNE PRVKY NÁVRHU Právnym základom pre tento návrh je článok 50 aktu o podmienkach pristúpenia Chorvátskej republiky. Zásady subsidiarity a proporcionality sa plne dodržujú. V rámci zásady subsidiarity sú potrebné kroky Únie (článok 5 ods. 3 Zmluvy o EÚ), pretože ide o technické úpravy právnych aktov, ktoré prijala Únia. Návrh rešpektuje zásadu proporcionality (článok 5 ods. 4 Zmluvy o EÚ), pretože nepresahuje rámec nevyhnutne potrebný na dosiahnutie stanovených cieľov. 4. VPLYV NA ROZPOČET Návrh nemá vplyv na rozpočet. 2013/0068 (NLE) Návrh SMERNICA RADY ktorou sa upravuje smernica 2012/27/EÚ o energetickej efektívnosti z dôvodu pristúpenia Chorvátska (Text s významom pre EHP) RADA EURÓPSKEJ ÚNIE, so zreteľom na Zmluvu o fungovaní Európskej únie, so zreteľom na zmluvu o pristúpení Chorvátskej republiky, a najmä na jej článok 3 ods. 4, so zreteľom na akt o pristúpení Chorvátskej republiky, a najmä na jeho článok 50, so zreteľom na návrh Komisie, keďže: (1) Podľa článku 50 aktu o pristúpení, ak si akty inštitúcií prijaté pred pristúpením vyžadujú úpravy z dôvodu pristúpenia, pričom nevyhnutné úpravy neboli uvedené v akte o pristúpení alebo v jeho prílohách, Rada na tento účel kvalifikovanou väčšinou prijme na návrh Komisie potrebné akty, ak pôvodný akt nebol prijatý Komisiou. (2) V smernici Európskeho parlamentu a Rady 2012/27/EÚ[5] z 25. októbra 2012 o energetickej efektívnosti, ktorou sa menia a dopĺňajú smernice 2009/125/ES a 2010/30/EÚ a ktorou sa zrušujú smernice 2004/8/ES a 2006/32/ES, sa od členských štátov vyžaduje, aby stanovili indikatívne národné ciele energetickej efektívnosti, pričom by členské štáty mali zohľadniť spotrebu energie v Únii v roku 2020[6]. (3) Vzhľadom na pristúpenie Chorvátska je potrebná technická úprava údajov o predpokladanej energetickej spotrebe v Európskej únii v roku 2020 tak, aby odrážali skutočnosť 28 členských štátov EÚ. Prognózy z roku 2007 uvádzali primárnu energetickú spotrebu v roku 2020 v objeme 1842 Mtoe pre 27 členských štátov EÚ. Rovnaké prognózy uvádzajú primárnu energetickú spotrebu v roku 2020 v objeme 1853 Mtoe pre EÚ-28 vrátane Chorvátska. Výsledkom zníženia o 20 % je objem 1483 Mtoe v roku 2020, t. j. zníženie o 370 Mtoe v porovnaní s prognózami. Táto technická úprava je potrebná na to, aby smernica 2012/27/EÚ mohla byť uplatňovaná v Chorvátsku. (4) Smernica 2012/27/EÚ by sa preto mala zodpovedajúcim spôsobom zmeniť a doplniť, PRIJALA TÚTO SMERNICU: Článok 1 Smernica 2012/27/EÚ sa mení a dopĺňa, ako je uvedené v prílohe. Článok 2 1. Úpravy stanovené v prílohe platia bez toho, aby bola dotknutá lehota stanovená v článku 28 smernice 2012/27/EÚ. Článok 3 Táto smernica nadobúda účinnosť za podmienky a odo dňa nadobudnutia platnosti zmluvy o pristúpení Chorvátskej republiky. Článok 4 Táto smernica je určená členským štátom. V Bruseli Za Radu predseda PRÍLOHA ENERGETIKA 32012L0027 L 315/1: Smernica Európskeho parlamentu a Rady 2012/27/EÚ z 25. októbra 2012 o energetickej efektívnosti, ktorou sa menia a dopĺňajú smernice 2009/125/ES a 2010/30/EÚ a ktorou sa zrušujú smernice 2004/8/ES a 2006/32/ES (Ú. v. EÚ L 315, 14.11.2012, s. 1): a) V článku 3 ods. 1 sa písmeno a) nahrádza takto: „skutočnosť, že spotreba energie Únie v roku 2020 nesmie presiahnuť 1483 Mtoe primárnej energetickej spotreby a 1086 Mtoe konečnej energetickej spotreby;“ b) V článku 3 sa odsek 2 nahrádza takto: „Komisia do 30. júna 2014 posúdi dosiahnutý pokrok a či je pravdepodobné, že Únia v roku 2020 dosiahne spotrebu energie, ktorá nepresahuje 1483 Mtoe v prípade primárnej energetickej spotreby a/alebo 1086 Mtoe v prípade konečnej energetickej spotreby.“ c) V článku 3 ods. 3 sa písmeno d) nahrádza takto: „porovná výsledky podľa písmen a) až c) s množstvom spotreby energie, ktoré by bolo potrebné na dosiahnutie spotreby energie v roku 2020, ktorá nepresiahne 1483 Mtoe v prípade primárnej energetickej spotreby a/alebo 1086 Mtoe v prípade konečnej energetickej spotreby.“ [1] Ú. v. EÚ L 112, 24.4.2012, s. 10. [2] Ú. v. EÚ L 112, 24.4.2012, s. 21. [3] Ú. v. EÚ L 315, 14.11.2012, s. 1. [4] Článok 3 ods. 1 písm. a) smernice 2012/27/EÚ. [5] Ú. v. EÚ L 315, 14.11.2012, s. 1. [6] Článok 3 ods. 1 písm. a) smernice 2012/27/EÚ.